Eskom dank Solly Tshitangano af | Maroela Media
Eskom dank Solly Tshitangano af
Eskom het die geskorste hoofverkrygingsbeampte, Solly Tshitangano, afgedank.
Die kragvoorsiener het Vrydag in 'n verklaring gesê Tshitangano se afdanking volg ná afloop van 'n volledige dissiplinêre proses.
Tshitangano is in Februarie geskors op grond van wangedrag, skending van pligte en verantwoordelikhede, asook wanprestasie.
Die voormalige hoofverkrygingsbeampte is tydens die tugverhoor op vyf aanklagte skuldig bevind. Dié aanklagte sluit in ernstige wangedrag weens die versuim om sy pligte uit te voer, die oortreding van die Wet op Openbare Finansiële Bestuur, en die oortreding van Eskom se dissiplinêre kode nadat hy vertroulike inligting aan eksterne partye bekend gemaak het.
Dít volg nadat Tshitangano steeds ten gunste van 'n onregmatige kontrak vir die verskaffing van brandstofolie met die maatskappy Econ Oil & Energy was, selfs nadat ernstige onreëlmatighede in die tenderproses aan die lig gekom het.
Eskom het gedurende die tugverhoor staatgemaak op die getuienis van twee getuies en 'n forensiese verslag. Die onafhanklike voorsitter van die verhoor het intussen afdanking as die enigste gepaste straf aanbeveel.
Tshitangano was ook vroeër vanjaar in die nuus nadat hy aantygings van rassisme teen André de Ruyter, uitvoerende hoof van Eskom, geopper het.